Louise Glück
Louise Elisabeth Glück (født 22. april 1943) er en amerikansk digter og essayist. Hun blev tildelt Nobelprisen i litteratur i 2020 "for sin umiskendelige poetiske stemme, som med stram skønhed gør den individuelle eksistens universel". 

Glück voksede op i Long Island i New York City og læste på Sarah Lawrence College og Columbia University, men afsluttede ikke nogen uddannelse, blandt andet som følge af, at hun i en periode led af anoreksi. Hun var især interesseret i poesi i sin skoletid og begyndte selv at skrive digte. Hun fik i 1968 udgivet digtsamlingen Firstborn, som fik en pæn modtagelse. Herefter fik hun en skriveblokering, så hendes næste værk kom først i 1975, efter at hun var begyndt at undervise i poesi. Med denne digtsamling, The House on Marshland, fik hun sit egentlige gennembrud. 

Siden har hun udgivet en række digtsamlinger samt skrevet essays. Hun har samtidig undervist på flere uddannelsesinstitutioner og er for tiden adjunkt på Yale University. Hun har været gift to gange og har en søn.

På dansk er udkommet Averno (2021, opr. 2006), der af mange betragtes som hendes væsentligste digtsamling. 

Louise Glück har modtaget en række litteraturpriser, herunder Aiken Taylor-prisen for Moderne Amerikansk Poesi (2010) og Tranströmer-prisen (2020) samt Nobelprisen i litteratur 2020.

Referencer

Eksterne henvisninger 

Digtere fra USA
Nobelprismodtagere i litteratur
Nobelprismodtagere fra USA
Amerikanere i 1900-tallet
Amerikanere i 2000-tallet